“นายก” ประชุมศบค.ศุกร์นี้ ลุ้นปรับมาตรการเข้าประเทศ ดันศก.เดินหน้า
“ประยุทธ์” เตรียมประชุมใหญ่ศบค. 22 เม.ย.นี้ เล็งปรับมาตรการเข้า-ออก ประเทศ ภายใต้หลักป้องกันโรคควบคู่เดินหน้าเศรษฐกิจ
“ประยุทธ์” เตรียมประชุมใหญ่ศบค. 22 เม.ย.นี้ เล็งปรับมาตรการเข้า-ออก ประเทศ ภายใต้หลักป้องกันโรคควบคู่เดินหน้าเศรษฐกิจ
21 เม.ย. 2565

นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรี และ รมว.กลาโหม จะเป็นประธานการประชุมศูนย์บริหารสถานการณ์โควิด-19 ครั้งที่ 7/2565 ในวันที่ 22 เมษายนนี้ เพื่อติดตามการประเมินสถานการณ์การแพร่ระบาดของโรคโควิด-19 ในช่วงเทศกาลสงกรานต์ที่ผ่านมา ซึ่งมีการรายงานว่า มีเงินหมุนเวียนในระบบเศรษฐกิจจากภาคการท่องเที่ยวดีขึ้นอย่างเห็นได้ชัด
ประกอบกับสถิติผู้ติดเชื้อจากต่างประเทศมีจำนวนน้อย ส่วนจำนวนผู้ติดเชื้อในประเทศอยู่ในระดับที่สามารถควบคุมได้ จึงอาจมีการพิจารณาปรับรูปแบบและมาตการป้องกันในระดับต่าง ๆ ซึ่งจะได้มีการหารือกับหน่วยงานที่เกี่ยวข้องอย่างครอบคลุมทุกด้าน เพื่อให้เศรษฐกิจเดินหน้าต่อไปได้ด้วยดี
โดยคาดว่าจะมีวาระสำคัญ ในการเตรียมความพร้อมเปิดภาคเรียน และการปรับมาตรการการเข้า-ออก ประเทศ ทั้งทางอากาศ ทางบก และทางน้ำ พร้อมพิจารณามาตรการในแต่ละพื้นที่ให้เหมาะสม โดยยึดหลักจะต้องไม่กระทบต่อความเสี่ยงที่จะทำให้เกิดอันตรายต่อการแพร่ระบาดของโรค